
Kjære leser!

Jeg elsker matlagingsprogrammer, så det var bare et tidsspørsmål før jeg valgte en kokk som helt. En mann som vet å svinge seg på kjøkkenet er bare så sexy. Når han i tillegg er eventyrlysten og verdensvant, er jeg solgt.

Noe jeg virkelig liker å gjøre, er å lese om nye reisemål. Jeg hadde aldri tenkt på Sør-Afrika som et sted jeg ønsker å besøke, men det var før jeg begynte å lete etter det perfekte stedet der Harper og Ashton kunne forelske seg. Mens jeg skrev, lyttet jeg til lydene fra bushen, og innen jeg var ferdig, føltes det nesten som om jeg hadde vært der. Kulturen og historien i området fascinerer meg, og jeg har satt opp Sør-Afrika på listen over steder jeg håper å få oppleve.

Hyggelig lesning!

Cat Schield


Til Nan Dixon, Lizbeth Selvig og Nancy Holland.

Takk for all motivasjon og inspirasjon.

Dere er helt utrolige!


1

Med en gang Harper Fontaine gikk ut av det livlige kasinoet sitt og inn i den elegante, nye restauranten, sjekket hun for å se om skinnbagen til Ashton sto ved døren. Hun hatet den bagen. Den sto for alt som drev henne til vanvidd ved den nye kjendiskokken. Han dukket hele tiden opp uten forvarsel, han elsket spenning, og av en eller annen grunn omga han seg alltid med dramatikk og eventyrlige opplevelser.

Men hun trengte at bagen sto der den skulle stå. Da visste hun at Ashton hadde kommet for å være med på intervjuet med den siste søkeren til stillingen som ledende kokk. Det var bare to uker til åpningen av Batouri … etter at den opprinnelige åpningsdatoen hadde blitt skjøvet på flere ganger. Harper begynte å tvile på om det hadde vært noen god idé å be en upålitelig tv-kokk om å åpne restaurant på hotellet hennes.

Ryktene om åpningen hadde riktig nok gitt hotellet oppmerksomhet og medieomtale, men hun var usikker på om det var verdt det. Restaurantsjefen, Carlos Perrault, sov ikke, og i det siste hadde han vært irritabel. Harper skar tenner i søvne, og hodepinen Ashton ga henne hadde blitt så ille at hun hadde vært nødt til å oppsøke lege. Nå sov hun med tannbeskytter, og hver kveld mens hun lå der med den ubehagelige plastdingsen i munnen, lurte hun   på hva som hadde skjedd med den opprinnelige entusiasmen Ashton hadde vist for prosjektet.

Jo lenger han hadde vært i Indonesia for å filme tv-serien sin, The Culinary Wanderer, desto vanskeligere var han blitt å samarbeide med, og de hadde vært nødt til å utsette åpningen av restauranten to ganger på grunn av den svært populære tv-serien.

Og nettopp derfor var hun ikke villig til å utsette åpningen noe lenger.

Det svarte gulvet inne i restauranten var blankpolert, og i taket hang lysekronene. Lyset speilet seg i krystallkaraflene på de svarte bordene og fremhevet de hvite serviettene. Malerne hadde gjort ferdig de tre digre, gullbelagte søylene for ti dager siden. Like ved baren sto den assisterende restaurantsjefen og gjennomgikk noe med servitørene.

Det var bare to ting som manglet. To helt avgjørende ting. En kokk og en meny.

Og ettersom bagen til Ashton ikke sto der den skulle, så det ut til at menyen fikk vente. Harper så på klokken. Den var nøyaktig fire. Hun hadde sagt til Ashton at intervjuet var klokken tre for å forsikre seg om at han ville være på plass i tide. Det falt henne ikke naturlig å holde på på den måten, men hun visste ikke hva annet hun kunne gjøre.

Hun ringte assistenten sin, Mary.

– Har Ashton Croft ringt for å si at han er forsinket?

– Nei.

– Og flyet hans skulle lande i Las Vegas klokken ett?

– Ja. Jeg fikk det bekreftet i morges.

– Pokker ta den mannen. For to uker siden hadde Ashton lovet henne sin fulle oppmerksomhet fra og med i dag, men hun burde ha visst bedre. – Tusen takk, Mary. Ring meg hvis du hører fra ham.

– Selvfølgelig. Harper skulle til å legge på idet Mary sa noe som fanget oppmerksomheten hennes. – … inne på kontoret ditt.

Carlos Perrault kom ut fra kjøkkenet med en rynke i pannen. – Vi har et problem.

– Unnskyld, Mary. Hvem er det som er inne på kontoret mitt?

– Moren din.

– Moren min? Harper snudde ryggen til Carlos og gikk litt unna. – Har hun sagt noe om hvorfor hun er i Vegas?

– Nei, men hun virker opprørt.

– Bare opprørt? lurte Harper.

Penelope Fontaine ville aldri ha dratt fra den elegante leiligheten sin i Boca Raton og flydd hele veien til Las Vegas for å besøke Harper med mindre det var noe alvorlig i veien. Og hvis det var tilfelle, hvorfor hadde hun oppsøkt Harper? Penelope pleide vanligvis å kontakte den tidligere svigerfaren sin, Henry Fontaine, hvis hun hadde problemer.

– Du har nevnt at hun røyker når hun er opprørt, sa Mary. – Og hun har nettopp fyrt opp sigarett nummer to.

– Røyker hun inne på kontoret mitt? Harper tok seg til neseryggen. Hun hadde lyst til å insistere på at Mary måtte be henne om å slukke sigaretten, men hun innså at det var for mye forlangt av assistenten. – Jeg er der om fem minutter.

– Du kan ikke gå, protesterte Carlos. – Croft har begynt intervjuet uten deg.

– Flott, mumlet hun. – Hvor lenge har han vært her?

– Lenge nok til å ha smakt på alt Chef Cole har laget. Det dystre uttrykket til Carlos fortalte henne at dette intervjuet gikk akkurat slik de sju foregående hadde gått.

– Mary, det ser ut som det kan drøye litt. Hvis du ordner med en suite til mor, skal jeg komme innom henne så fort jeg er ferdig her. Hun la på og snudde seg mot Carlos. – Hvis han roter til dette intervjuet, dreper jeg ham.

Carlos nikket forståelsesfullt.

Hun kunne høre de to ampre mannsrøstene før hun kom inn på kjøkkenet.

– Det er ingenting i veien med hvordan disse kamskjellene er grillet, og sausen er perfekt krydret.

– Det eneste som er verre enn matlagingen din, er de håpløse smaksknottene dine.

Harper kjente et stikk i tinningen. Ashton Croft hadde intervjuet mesterkokker i to måneder nå, men så langt hadde ingen av dem holdt mål i hans øyne.

Hun rettet seg opp og gikk inn på det velorganiserte kjøkkenet i rustfritt stål. Blikket hennes gikk først mot Ashton. Han var høy og dominerende i hvit kokkeuniform og sto og skulte på Cole med de muskuløse armene i kors over den brede brystkassen.

Han var foreløpig ikke oppmerksom på at hun sto der, og visste følgelig ikke at hun ble en tanke kortpustet ved synet av ham. Det var utrolig irriterende at hun ikke klarte å legge lokk på følelsene sine. Forretningsmannen Ashton Croft ergret livet av henne, men den eventyrlystne siden hans gjorde henne helt skjelven i knærne.

Hun var så fascinert av alle reisene hans. Noe av det han hadde spist fikk henne til å grøsse, men han var alltid villig til å prøve det han ble tilbudt. Selv hadde hun alltid visst nøyaktig hvor hun skulle, og det at han hele tiden kastet seg ut i det ukjente, var både skremmende og fengslende. Han hadde vekket en viss rastløshet i henne.

Harper tok seg sammen og slapp Ashton med blikket. Så fokuserte hun på den andre kokken. Han var rød i ansiktet og sto med nevene knyttet.

– God ettermiddag, mine herrer. Hun stilte seg mellom dem med rolig autoritet. Hun ville at Dillon Cole skulle styre kjøkkenet på Batouri. Han var en utmerket kokk og en sterk og velorganisert leder. Hun måtte ta seg sammen for ikke å stønne høyt. Han var den av kandidatene hun foretrakk, og derfor hadde hun spart ham til slutt. Med alle forsinkelsene de hadde vært gjennom, hadde hun overtaket på Ashton og kunne tvinge frem denne avgjørelsen. – Jeg kom innom for å se hvordan det går.

– Smak på dette, forlangte Ashton, og skjøv en tallerken mot henne uten å slippe Cole med blikket. – Få høre om du synes dette er den standarden vi er ute etter.

Den første gangen han hadde bedt henne smake, hadde hun vært smigret over at han ville høre hennes mening. Etter at den tredje kandidaten hadde fått nei, hadde hun innsett at han bare brukte henne for å understreke sitt eget poeng.

Harper rørte seg ikke. – Kan jeg få snakke med deg på tomannshånd?

– Kan det vente? Ashton hadde fortsatt ikke tatt øynene fra Cole.

– Nei.

Den bestemte stemmen fikk Ashton til å snu seg. Han gransket henne, og hun kjente at hun ble varm i mellomgulvet. Varmen bredde seg utover i kroppen til hun sitret av forventning. Hun bannet for seg selv. Kroppen hennes hadde en tendens til å overreagere i nærheten den rå maskuliniteten hans, noe som altfor ofte distraherte henne i jobben.

Hun minnet seg selv på at mannen som sto foran henne var upålitelig og ute av stand til å ta hensyn. Den imponerende eventyreren han fremstilte på tv-skjermen var god underholdning, men når det gjaldt de daglige gjøremålene som måtte til for å åpne en restaurant, lot han seg altfor lett distrahere.

Ashton presset leppene sammen og nikket. – Unnskyld oss, sa han til Cole før han gestikulerte mot døren. – Hva er det som er så viktig? spurte han da de var ute av kjøkkenet.

– Restauranten åpner om to uker.

– Jeg er klar over det.

– Pressemeldingen er sendt ut. Det blir ikke flere utsettelser.

– Forstått.

Hun måtte legge lokk på irritasjonen sin. – Vi trenger en ledende kokk.

– Jeg skal ta meg av kjøkkenet.

Hvis det bare hadde vært sant. – Jeg trenger en jeg kan stole på, som vil være her hver dag.

– Vil du at jeg skal ansette Cole?

– Jeg spiste på restauranten hans sist jeg var i Chicago. Det var utmerket mat. Jeg hadde gledet meg til å smake på det han tilberedte her i dag.

– Du gikk ikke glipp av så mye.

Harper gransket ham. Det var noe annerledes ved ham i dag. Nesten som om han lagde problemer på trass.

– Er det noe i veien?

Det overraskende spørsmålet fikk ham til å stanse opp. – Nei, overhodet ikke. Hvordan det?

– Vel, for det første var du her i tide.

– Jeg tør påstå at jeg var en time før tiden.

– Og du har ikke med deg reisebagen din.

– Reisebag?

– Den svarte skinnbagen.

– Hvorfor kaller du det reisebagen?

– Hver gang det blir for kjedelig her, finner du på en eller annen unnskyldning før du tar bagen din og forsvinner ut på eventyr.

– Og etterlater deg ansvaret med å ordne opp i rotet mitt?

Hun lot stillheten tale for seg. – Du har intervjuet og avvist sju søkere.

Han hevet det ene øyebrynet. – Hva er det du prøver å si?

– Du må ansette noen. Ansett Cole.

– Du smakte ikke på hovedrettene hans. Når det gjaldt mat, var Ashton et kreativt geni, så det var ingen overraskelse at han ikke hadde klart å finne en han mente var god nok. – De var ikke tilfredsstillende.

– Han har den nødvendige erfaringen, og …

Ashton avbrøt henne. – Da du kontaktet meg og spurte om jeg var interessert i å åpne en restaurant på hotellet ditt, trodde jeg du forsto at jeg hadde siste ordet i alt som angår det kreative.

– Det kreative, ja, men dette gjelder ledelsen av kjøkkenet.

– Det er på kjøkkenet magien skapes.

– Bortsett fra at det ikke skapes noe magi. Vi har ingen meny og ingen ledende kokk som kan jobbe med de ansatte. Smerten stakk til i hodet hennes, og hun krympet seg.

– Vi kommer til å være klare til åpningen. Han lød fullstendig overbevist.

– Men …

– Stol på meg. Den dype stemmen avbrøt henne, og den beroligende undertonen var noe nytt.

– Jeg gjør det. Det var ikke det hun hadde ment å si.

Men hun visste at det stemte. De hadde kanskje fullstendig ulikt syn på hvordan man fikk utrettet noe, men han hadde gang på gang bevist at han var i stand til å få ting gjort. Innerst inne visste hun at han kom til å planlegge en fantastisk meny og overbevise både gjester og kritikere.

Det som drev henne til vanvidd, var at det kom til å skje i siste liten.

Han smilte. – Nei, det gjør du ikke. Vi har vært på kant med hverandre fra første øyeblikk.

Harper kunne ikke annet enn å stirre henført på ham. Dette var den Ashton Croft hun hadde lengtet etter å treffe. Mannen som kunne få hvem som helst til å smile. Den fascinerende eventyreren som reiste til all verdens avkroker for å dele et måltid med lokalbefolkningen og samtidig vise seerne litt av det som var unikt ved området.

– Hvis du var klar over det, hvorfor fortsatte du å irritere meg? Harper angret med ett ordene forlot munnen hennes. Det hørtes ut som hun flørtet. – Det jeg mente å si, var at …

Ashton ristet på hodet og stanset henne.

*

Ikke en eneste gang i løpet av de ni månedene de hadde kjent hverandre, hadde hun vist noen som helst interesse for ham utover ferdighetene hans på kjøkkenet. Og derfor hadde han holdt begjæret sitt i sjakk og sørget for at alt ved forholdet deres var strengt profesjonelt.

Men nå som de nærmet seg åpningsdatoen, ble det vanskeligere og vanskeligere å ikke se på henne som en tiltrekkende kvinne.

Det var umulig å akseptere at hun ikke var interessert. Dette var Vegas. Tusenvis av vakre kvinner ankom hver eneste dag på jakt etter litt moro. Det var perfekt for en mann som alltid var på farten. Han hadde ikke tilbrakt så mye tid på ett sted som det han hadde gjort her siden han flyttet fra New York for ti år siden.

Han humret så vidt. – Ingen grunn til å forklare noe, sa han. – Jeg tror det er den første ærlige tingen du har sagt til meg.

– Det er ikke sant.

– Jo, det tror jeg det er.

Ashton hadde fulgt med på hvordan hun hadde balansert mellom frustrasjon og finesse i alle disse månedene. Han var ikke fullstendig uvitende om hvor vanskelig han hadde gjort livet hennes.

I begynnelsen hadde han vært ivrig etter å få sette sitt preg på Las Vegas. Det var først senere det hadde gått opp for ham hvor vanskelig det var å sette ord på egne ideer.

– Hva om jeg går og sier til Cole at han ikke får jobben, så kan jeg lage noe deilig til oss etterpå. Du kan fortelle meg hva det er som plager deg mens vi spiser.

– Det som plager meg, er at vi ikke har en ledende kokk.

– Det er nødt til å være noe mer. Du er vanligvis ikke så gretten.

– Jeg er ikke gretten. Og jeg har ikke tid til å spise med deg.

– For fem minutter siden var du klar for å sette deg og smake på alt Cole hadde laget. Han la armene i kors og stirret på henne med et alvorlig blikk. – Hva er det med maten min du ikke liker?

– Maten din er fantastisk. Hvis jeg ikke hadde ment det, hadde jeg aldri spurt deg om å åpne restaurant her.

– Så da er det meg du ikke liker? Han stanset henne med en håndbevegelse før hun rakk å protestere. – Jeg har fått høre at jeg kan være vanskelig å samarbeide med.

Hun trakk pusten. – Du har vært et mareritt, men jeg tror restauranten vil være verdt alle de stygge tingene jeg har kalt deg.

Ærligheten hennes fikk det til å rykke i munnvikene hans. – Har du kalt meg stygge ting?

– Ikke så noen har hørt det.

– Selvfølgelig ikke.

– Hva skal det bety?

– Bare at du har altfor mye klasse til å slippe deg løs på den måten.

– Skal det være noe negativt?

En liten stemme prøvde å advare ham. Han hadde forsøkt å terge henne utallige ganger i begynnelsen, men hun hadde vært altfor profesjonell til å reagere. Denne samtalen føltes annerledes. Som om hun hadde dratt masken litt til side og latt ham få se et glimt av den hun egentlig var.

– Det virker ikke som du har det noe gøy.

Han kjente til konkurransen mellom henne og de to halvsøstrene om hvem som skulle få ta over som administrerende direktør i Fontaine Hotels. Hun hadde hatt en utrolig karriere så langt, men hun var ikke typen til å hvile på sine laurbær. Det var noe de hadde til felles.

– Det er mye som står på spill. Hun hadde ikke tenkt å gi seg før alt ved hotellet hennes var nøyaktig slik hun ville ha det. – Og du er ikke noe bedre selv. Du tar deg nesten aldri fri.

– Jeg skal ikke nekte for at jeg har det travelt, men jeg sørger for å hygge meg også. Han la hodet på skakke. – Hva med deg?

– Jeg liker jobben min. Hvis ikke, hadde jeg drevet med noe annet. Men under den overbevisende stemmen lå det et snev av tvil.

Hun hadde prøvd å dekke over hvor sliten hun var med dekkstift og rouge, men han visste at de lange arbeidsdagene tappet henne for krefter.

– Det er vel noe annet enn jobben du liker? Fortell meg noe du alltid har hatt lyst til å gjøre, men ikke har rukket ennå.

– Du får det til å høres ut som jeg ofrer alt for karrieren.

Det at hun valgte å tolke ham på den måten, fortalte ham mer enn hun var klar over.

– Alle drømmer om å gjøre noe uansvarlig og morsomt.

– Du har vel rett.

– Fortell meg om en av drømmene dine.

– Hva er poenget?

– Få høre. Hva er den første ideen som slår deg?

Hun rynket pannen. – Jeg har lyst til å ri på kamel gjennom ørkenen og sove i telt.

Ashton visste ikke hvem av dem som ble mest overrasket. – Seriøst? Han lo. – Det var overhodet ikke det jeg forventet.

– Hva forventet du da?

– Jeg vet ikke. Du er ikke typen til å dra på shopping i Paris eller ligge og sole deg på en yacht. Hun var altfor opptatt av å være effektiv til å nyte den slags uansvarligheter. – Kanskje noe litt mer alvorlig. Som et museumsbesøk.

– Jeg er lei av at alle kritiserer meg og sier at jeg er altfor alvorlig. Livet handler ikke bare om å ha det gøy.

Jøss. Han hadde åpenbart truffet en nerve. – Men det handler ikke bare om å jobbe heller.

– Og det skal du si, som liksom aldri jobber? kom det irritert.

– Du verden. Han gliste bredt. – Få det ut.

Hun skulte på ham. – Ikke vær latterlig. Det er ingenting å få ut.

– Du hadde nettopp mord i blikket.

Hun skar tenner. – Jeg kan innrømme at jeg har vært litt presset i det siste. Du er ingen enkel mann å ha med å gjøre.

– Kanskje ikke i jobbsammenheng, innrømmet han. – Men ring meg når du er klar for å ha det litt moro.

Harper stirret på Ashton med hevede øyebryn. Tilbudet var ikke seksuelt i seg selv, men da han så håpet i det sjokoladebrune blikket, forandret han totalt oppfatning om henne.

– Jeg har ikke tid …

– Til moro? Han gransket henne. – Du har sagt det.

Han kunne ikke tro at han ikke hadde fått med seg hvilken lidenskapelig kvinne som skjulte seg bak den forretningsmessige fasaden. På tide å våkne opp og følge med.

Hun kremtet. – Når det gjelder Cole …

– Jeg skal tilby ham jobben hvis du går med på å tilbringe en kveld med meg.

Hun satte hendene i siden og skulte på ham. – For fem minutter siden var du klar for å sparke ham ut.

– For fem minutter siden var jeg ikke klar over hvor utsultet du er på spennende opplevelser.

– Jeg er fornøyd med livet mitt slik det er.

– Når det første punktet på ønskelista di er å ri gjennom ørkenen på kamel og sove i telt, så tror jeg ærlig talt ikke at livet ditt er så tilfredsstillende som du vil ha det til.

– Jeg har ingen ønskeliste, svarte hun. – Og hvis jeg hadde hatt det, ville det ikke ha vært det første punktet. Ideen bare dukket opp. Jeg husker at du gjorde det i en episode av The Culinary Wanderer.

– Så du liker serien min?

– Jeg liker å vite litt om folk jeg inngår forretningsavtaler med.

Det lød fornuftig. Han håpet det ikke var den eneste grunnen. Han lengtet etter å få se henne slå ut håret, så han bestemte seg for å fokusere på kroppsspråket hennes i stedet for ordene.

– Og derfor så du på tv-serien min? Ville det ikke ha vært smartere å sjekke økonomien til de fire andre restaurantene mine og se på hvordan tv-serien har økt reklameinntektene for tv-kanalen?

– Alle de tingene tegner et veldig positivt bilde av deg. Jeg har også snakket med flere av de ansatte og folk som jobber på innspillingene sammen med deg. Som sagt, liker jeg å vite hva jeg begir meg ut på.

Hun visste åpenbart mer om ham enn han gjorde om henne. Det plaget ham. – Da vet du hva slags forretningsmann jeg er, og da vet du også at jeg ikke tar lett på det når jeg sier at jeg er villig til å ansette en kokk du liker.

Hun festet blikket på den venstre skulderen hans. – I bytte mot en natt med meg.

– Jeg foreslo en kveld. Han kunne ikke annet enn å le. – Du har en skitten fantasi hvis du tror at jeg foreslo å ansette Cole i bytte for sex.

Hun ble rød i kinnene. – Det var ikke det jeg mente.

– Å, det tror jeg det var. Han likte at hun var litt i ubalanse. – Jeg tror det var en freudiansk forsnakkelse. Du vil ha meg. Du klarer bare ikke å innrømme det.

– Det eneste jeg vil ha, er en ledende kokk som blir lært opp på skikkelig vis så jeg ikke behøver å bekymre meg for hva som skjer når du drar.

Hun prøvde å virke oppgitt, men han lot seg ikke lure.

– Tilbudet gjelder fortsatt. Gi meg én kveld, så skal jeg tilby Cole jobben.

– Hvorfor vil du tilbringe en kveld sammen med meg? Han hadde aldri sett henne så nervøs før.

– Jeg tenkte kanskje du hadde lyst til å prøve rettene jeg vurderer å servere på restauranten.

Hun ble smal i blikket. – Og det er alt?

– Selvfølgelig.

Hun gransket ham i flere sekunder. – Ansett Cole. Hun snudde seg og marsjerte ut. På veien så hun bagen hans. Hun grep den og slang den over skulderen. – Jeg tar med meg denne som sikkerhet, ropte hun.

– Og jeg skal sørge for at det blir en kveld du aldri glemmer, mumlet Ashton etter at døren hadde lukket seg bak henne.

Den selvtilfredse følelsen etter møtet med Ashton forsvant nesten med det samme. Hva hadde hun tenkt på som hadde gått av gårde med bagen hans? Han måtte tro hun var gal.

Og han hadde vel rett.

Hun hadde sagt ja til en kveld sammen med ham, og hun tvilte ikke et øyeblikk på at det ville innebære noe langt mer enn å prøvesmake menyen hans. Noe som tilsa at hun var i store vanskeligheter. Bare tanken på maten ga henne vann i munnen, men så lenge det var alt han fristet med, ville hun kanskje klare å komme seg gjennom kvelden uten å dumme seg helt ut.

Hun ble varm i kinnene da hun husket hvordan han hadde tatt henne i å tro at han ville ha sex med henne i bytte mot å ansette den kokken hun foretrakk. Det hadde aldri slått henne at Ashton var typen til å komme med slike simple forslag. Så hvorfor hadde hun konkludert som hun gjorde? Han hadde selvfølgelig trodd at hun hadde gitt uttrykk for sitt dypeste begjær.

Og sannsynligvis hadde han rett. De siste ni månedene hadde hun klaget over at den virkelige Ashton Croft ikke var like vidunderlig som mannen på tv, men det var ikke helt sant. Tv-personligheten hans var karismatisk og underholdende. Han var den morsomme fyren alle hadde lyst til å være sammen med. Og virkelighetens Ashton Croft var ikke noe mindre tiltalende. Sannheten var at tv-serien ikke klarte å yte maskuliniteten hans full rettferdighet.

Harper ristet på hodet. Hun skulle ikke ligge med Ashton Croft. Hvis de hadde truffet hverandre på et eksotisk sted, hadde det vært annerledes. Da kunne de hatt uforpliktende sex, og neste dag kunne hun avskrive det hele som et eventyr. Hvor mange timer hadde hun ikke tilbrakt på tredemøllen mens hun fantaserte om all verdens sensuelle scenarioer der hun traff på Ashton på en vingård i Toscana eller mens hun gikk rundt den gamle bymuren i Dubrovnik? Der kunne de nyte solnedgangen sammen mens han overtalte henne til å spise middag med ham. Og på en privat terrasse med utsikt over Adriaterhavet ville han ta henne i armene sine og …

Lukten av sigarettrøyk vekket Harper fra dagdrømmen.

Hun satte bagen til Ashton like innenfor kontordøren sin og lot blikket gli over det som normalt var et plettfritt fristed. Burberry-kofferten til moren lå på den himmelblå sofaen, og halvparten av innholdet lå kastet rundt. På bordet lå det en tom sigarettpakke ved siden av et krystallglass med rosa leppestift på kanten. En elegant, kremfarget kåpe lå drapert over kontorstolen til Harper. Moren hadde helt klart flyttet inn.

Penelope Fontaine sto ved vinduet og tittet ut på The Strip. Hun holdt seg til halsen med den ene hånden som om hun beskyttet raden med svarte perler. Det steg en smal stripe med røyk opp fra sigaretten mellom fingrene hennes. Hun så elegant og utilnærmelig ut i svart og hvit Chanel-kjole med det lange, blonde håret satt opp i en fransk rull.

Synet vekket minner om den dagen foreldrene hadde fortalt henne at de skulle skille lag. Moren trengte å flytte til Florida på grunn av helsen, og Harper skulle bli boende sammen med faren i New York. Noe som i praksis innebar at hun ville være alene med de ansatte. Ross Fontaine var alltid på jobb.

– Mor, jeg vil helst ikke at du røyker inne på kontoret mitt. Harper gikk mot Penelope og var innstilt på å nappe til seg sigaretten dersom hun ikke hørte etter.

– Jeg beklager, Harper. Moren gikk bort til sofabordet og slapp sigaretten i det tomme glasset. – Du vet hvor lett jeg tyr til sigaretter når jeg er opprørt.

Røyklukten gjorde Harper uvel. – Hva er i veien? Hun hentet en sprayflaske med luftrenser i den ene skapet og sprayet rundt seg.

– Jeg trenger hjelp av deg. Stemmen til Penelope skalv.

Harper gransket moren, usikker på om hun var teatralsk eller om hun virkelig var i vanskeligheter. Øynene var røde og forgråtte.

– Du har grått. Dette var noe mer enn et forsøk på å få datterens oppmerksomhet. – Hva er i veien?

– Det har skjedd noe forferdelig. Hvorfor skulle jeg ellers komme til denne gudsforlatte byen? Du kommer jo aldri og besøker meg i Florida.

– Hoteller tar alt jeg har av krefter om dagen. Hun visste bedre enn å la moren gi henne dårlig samvittighet. – Hvorfor kontakter du ikke bestefar?

Penelope fiklet med den digre diamantringen hun hadde på venstre hånd. Hun gikk med den selv om ektemannen hadde vært død i fem år. Hvorfor skulle hun ikke det, når hun hadde brukt den i alle de atten årene de hadde vært separert?

– Henry kan ikke hjelpe meg med dette.

– Men det kan jeg? Harper hadde problemer med å fatte hva som foregikk.

Moren hadde aldri bedt henne om hjelp før. I Penelopes verden var det bare menn som kunne løse verdensproblemer. Kvinner skulle bare stå i bakgrunnen og se pene ut. De skulle ikke styre milliardbedrifter, men konsentrere seg om å skaffe seg attraktive elskere, for ikke å snakke om passende ektemenn.

– Du er den eneste som kan hjelpe meg.

Harper hadde ventet hele livet på dette øyeblikket. På at moren skulle vise henne tillit. – Hva er det du trenger?

– Penger.

Moren mottok en anselig sum i underholdsbidrag hver måned. Hva i all verden var det hun planla å kjøpe som hun ikke kunne snakke med bestefaren til Harper om? – Hvorfor?

– Jeg blir presset for penger.

Harper måpte. Det var det siste hun forventet å høre.

– Har du snakket med politiet? Harper var av den oppfatning at det aldri var noen god idé å betale pengeutpressere.

Penelope stirret på henne som om hun hadde foreslått at moren skulle skaffe seg en jobb. – Dette er privat.

– Pengeutpressing er ulovlig.

– Jeg nekter å brette ut privatlivet mitt på den måten.

Før Penelope flyttet til Florida hadde Harper fått prentet inn at image var alt. Og selv om hun litt etter litt hadde oppdaget at hennes egentlige styrke lå i å være ressurssterk og fokusert, var det vanskelig å glemme barnelærdommen.

– Jeg skjønner at ryktet betyr alt for deg, men den som presser deg for penger kan uansett komme til å lekke informasjonen.

– Det har han lovet å la være. Jeg kom hit fordi jeg trodde du ville hjelpe meg.

Harper måtte ta seg sammen for ikke å stønne oppgitt. – Hvor mye trenger du?

– Tre hundre og femti tusen dollar.

Harper ble helt stum. – Hva er det du har gjort?

Moren stirret sjokkert på henne. – Det har du ikke noe med.

– Unnskyld avbrytelsen. Ashton kom strenende inn og så alt annet enn beklagende ut.

Harper var altfor sjokkert til å reagere. Han så fra henne til Penelope.

– Harper, kom det advarende fra moren. Harper spratt opp.

– Mor, dette er mesterkokk Ashton Croft. Han er det kreative geniet bak restauranten Batouri. Ashton, dette er moren min, Penelope Fontaine.

Hun lot som om hun ikke merket at Ashton trakk på smilebåndet da hun presenterte ham som et kreativt geni. Det var sant, samme hvor plagsom han var.

– Hyggelig å møte deg, mumlet Penelope, og strakte frem hånden som en dronning.

Harper hadde mest lyst til å himle med øynene idet Ashton tok hånden til moren og smilte det blendende kjendissmilet sitt.

– Det har vært en glede å jobbe sammen med datteren din.

Løgnhals.

Men Harper kunne ikke annet enn å smile da hun så hvilken effekt Ashton hadde på moren. Penelope pleide vanligvis ikke å la seg sjarmere av et kjekt ansikt eller flørting, men nå virket det som hun hadde glemt alt om pengeutpressingen.

Harper skulle gjerne ha latt dem holde på, men hun trengte mer informasjon om problemet til moren og hvordan de kunne løse det. – Er det noe du trenger, Ashton? spurte hun.

Han snudde seg mot henne. – Bare pc-en min. Jeg har en videokonferanse om ti minutter.

– Den ligger der borte. Hun pekte mot den svarte bagen.

Han bøyde seg og tok frem en tynn, sølvfarget pc. Harper fulgte de grasiøse bevegelsene hans med blikket og så hvordan musklene hans strammet seg. I cargobukse, denimskjorte og joggesko var han Harpers rake motsetning. Fysisk, uforutsigbar og spennende. Hun ble rød i kinnene.

– La bagen bli stående, kommanderte hun med ru stemme. – Jeg er ikke ferdig med deg ennå.

Han smilte så vidt. – Selvfølgelig.

Hun merket seg det selvtilfredse gliset og møtte blikket hans uten å si et ord. Hun nektet å stotre seg gjennom en forklaring om hva hun egentlig hadde ment. Og kanskje var hun bitte litt redd for hvordan han ville tolke henne.

– Du kan sjekke med Mary hvilke møterom som er ledige.

– Takk skal du ha.

– Kom innom meg når du er ferdig. Jeg vil høre hvordan møtet med Cole gikk.

– Jeg gleder meg til å oppdatere deg. Kommer du til å være her?

Harper kastet et blikk bort på moren. – Jeg vet ikke hvor jeg vil være. Hør med Mary. Hun har en egen evne til å lokalisere meg.

Han nikket og gikk. Hjertet hamret like hardt i brystet på Harper som etter en to minutters spurt på tredemøllen.

– Lar du den uflidde mannen åpne restaurant på hotellet ditt?

Den kritiske kommentaren ville ha såret henne mer hvis hun ikke hadde sett hvordan moren hadde gjort seg til for den uflidde mannen for et øyeblikk siden. – Han har akkurat kommet tilbake etter fire måneder i Indonesia.

– Jeg trodde han var kokk. Hva gjorde han der?

– Filmet tv-serien sin.

– Jeg ser ikke noe særlig på tv. Altfor deprimerende.

Harper kommenterte ikke. Moren bodde i en trygg boble. Hun golfet på formiddagen før hun spiste lunsj med venner. Etter noen timer med shopping, brukte hun resten av dagen til noe kulturelt eller veldedig. Det eneste avviket i rutinen var når hun dro til The Hamptons og besøkte moren sin eller bestemte seg for å ominnrede et av rommene i leiligheten.

– Serien er veldig populær.

– Jeg er sikker på at du vet hva du driver med, sa moren, som åpenbart hadde mistet interessen for temaet. – Når kan du ha pengene jeg trenger?

– Jeg kan ringe banken og få pengene overført så fort du har fortalt meg hvem det er som presser deg for penger.

– Jeg er moren din, fnøs Penelope. – Du våger ikke å forhandle med meg.

Før Harper rakk å svare, kom Mary til syne i døråpningen. – Bestefaren din er på linje én, og Carlos ringte. Cole vil snakke med deg så fort som mulig.

– Si at jeg kommer så fort jeg har fått snakket med bestefar. Det bør ikke ta mer enn ti, femten minutter.

Penelope grep Harper i armen idet hun skulle til å reise seg. – Du kan ikke si noe til Henry.

– Kan vi ikke finne ut av dette mens vi spiser middag senere, foreslo Harper. – Jeg trenger mer informasjon.

– Men du kommer til å hjelpe meg?

– Selvfølgelig. Harper flyttet blikket fra moren til assistenten sin.

Idet Mary så at hun hadde Harpers oppmerksomhet, skrudde hun på hodetelefonen og snakket til personen i den andre enden. – Hun er på vei til telefonen nå. Ok. Jeg skal gi henne beskjed. Bestefaren din fikk inn en annen telefon. Han ringer deg igjen klokken fire.

– Takk, Mary. Harper snudde seg mot moren. – Jeg har litt jeg må ta meg av, men jeg bør være ledig om tjue minutter.

Penelope så på klokken. – Jeg har manikyr om en halvtime.

Det var overhodet ikke overraskende at moren hadde booket manikyr midt i en personlig krise. Samme hvor ille ting var, passet hun alltid på utseendet sitt.

– Mary ordner med en suite til deg, så bestiller jeg middag til oss til klokken sju. Vi kan snakke sammen da.

*

Ashton satt inne på et av møterommene og trommet med fingrene mot bordplaten. Han satt med ryggen til tv-skjermen. Ledelsen i tv-selskapet i New York hadde foreløpig ikke oppdaget at de var på luften, noe som ga ham nyttig informasjon om hvordan de tenkte.

Han hadde forhandlet om en ny serie i fem måneder nå. Fokuset skulle være på ferdighetene hans som kokk, og serien ville gjøre det mulig for ham å bosette seg permanent i New York. Han ville ikke lenger behøve å reise til all verdens avkroker.

Bare synd at han elsket disse gudsforlatte stedene. Og dessverre var det stilt krav om at han måtte slutte med The Culinary Wanderer. Men Ashton ønsket ikke å gi fra seg muligheten til å gjøre noe for andre. Serien hadde ført til økt oppmerksomhet rundt problemene som de ulike lokalbefolkningene sto overfor. Faktum var at han utrettet mer i løpet av en halvtimes episode enn foreldrene hadde gjort i løpet av et år som misjonærer. Men det var også et faktum at samme hvor mye han gjorde, kom de aldri til å anerkjenne metodene hans.

Uansett hadde penger blitt samlet inn, og folk hadde fått mat og medisiner og rent drikkevann. Men jobben ble aldri gjort, og magefølelsen sa ham at han ikke burde snu ryggen til alle som fortsatt trengte hjelp. Men … var det ikke den typen arroganse som gjorde ham så sint på faren? At han på en eller annen måte var spesiell og nødvendig for at andre skulle bli reddet?

– Hallo, Croft. Er du klar?

Ashton snurret på stolen og smilte avslappet. – Jeg er klar.

Manageren hans, Vince, satt klar i L.A.

– Vi har peilet inn på oppstart av den nye serien i slutten av februar, sa Steven Bell, talsmannen i ledelsesgruppen. – Byr det på problemer?

– Overhodet ikke.

– Vi har fått høre at restaurantprosjektet ditt ligger etter skjema?

– Det stemmer ikke. Vi åpner om to uker.

– Og du forventer at alt vil gå knirkefritt fra første dag?

Ashton visste hva som foregikk. Vince hadde advart ham. Fordi Ashton ikke hadde vært villig til å slutte i The Culinary Wanderer, vurderte de å ansette en annen kokk i et forsøk på å presse ham. – Jeg har tilbudt Dillon Cole stillingen som ledende kokk. Han sa ingenting om at Cole ikke hadde akseptert tilbudet.

– Han kommer fra Chicago, ikke sant?

Ashton nikket. – En talentfull kokk. Noe som stemte. Ashton var bare ikke sikker på om han var riktig for Batouri, men tiden var knapp. Hvis han ville sikre seg denne nye tv-serien, måtte han være tilgjengelig.

– Vi vil at du skal komme til New York neste uke. Du bør være på settet og gå gjennom et par versjoner av showet så vi kan få hentet inn litt tilbakemeldinger.

– Hvilke dager snakker vi om?

– Onsdag og torsdag.

Harper kom til å lage hakkemat av ham når hun fikk vite det. – Jeg kommer.

– Vi gleder oss til å treffe deg.

Da det bare var ham og manageren på linjen, sa Vince det han egentlig mente.

– De drittsekkene kommer ikke til å gjøre det enkelt.

– Hadde du trodd det? Dette er ikke en liten reiselivsstasjon med noen hundre tusen seere. Denne kanalen trekker millioner av seere til de minst populære formiddagsseriene sine.

– De burde stå i bro for å sikre seg deg. De er ute etter en mer sexy lineup. Seertallene synker for matlagingsprogrammene mens de øker for oppussingsprogrammene.

– Vet du hvorfor?

– Basert på det datteren og kona mi har å si, skyldes det alle de kjekke snekkerne.

Ashton gliste. – Så det du sier er at de er mer interessert i den flotte kroppen min enn i matlagingsferdighetene?

– Hva synes du om det?

– Jeg tror vi bør be om mer penger.

– Kanskje jeg skulle foreslå at du kan gjøre programmene i bar overkropp.

– Ikke gi dem ideer. Ashton skar en grimase.

– Vel, du bør få åpnet denne restauranten din, ellers slipper du å bekymre deg for hva du skal ha på deg.

– Har du hørt noe fra Philadelphia etter at jeg foreslo hvor vi kunne filme neste sesong?

I tillegg til å forhandle med Lifestyle Network, var han i dialog med Phillips Consolidated Network angående den sjuende sesongen av The Culinary Wanderer. De ville at han skulle filme neste sesong i Afrika. Argumentasjonen var at siden han var fra Sør-Afrika, ville han like å dra tilbake til fødelandet sitt. Det stikk motsatte stemte bedre, men siden historien han hadde fortalt om seg selv hadde liten rot i virkeligheten, hadde han ikke klart å komme på noen overbevisende unnskyldning.

– De sa blankt nei til England.

– Hva med Sør-Amerika? Brasil alene kan gi seks eller sju episoder.

– De sa at de kunne vurdere det for neste år. Vince rullet pennen mellom håndflatene. – Hvis du har lyst til å fortsette med serien, tror jeg du blir nødt til å dra til Afrika. Forutsatt, selvfølgelig, at Lifestyle Network ikke setter seg helt på bakbeina.

– Jeg har virkelig ikke lyst til å dra til Afrika.

– Kom igjen. Hvor ille kan det være? Du har fortsatt familie der, ikke sant?

– Jo. Men sannheten var at han ikke engang visste om foreldrene var i live. Han hadde ikke snakket med dem siden han flyttet hjemmefra som femtenåring. Mye kunne skje på tjue år, særlig med tanke på hvor foreldrene hans utøvet misjonærgjerningen sin.

Han hørte døren åpne seg bak ham og så at Vince plutselig lente seg frem og rettet på sveisen. Ashton tittet seg over skulderen og så at Harper hadde kommet inn i rommet. Hun så ikke fornøyd ut.

– Jeg må stikke, Vince. Vi snakkes. Han brøt forbindelsen, og skjermen ble svart.

– Cole sier at han ikke tar jobben.

– Men han fikk tilbud om den, akkurat slik jeg lovet.

– Jeg ville at du skulle ansette ham.

– Han takket nei. Ashton reiste seg.

– Hva nå?

– Du har meg.

– Jeg trenger noe permanent. Hvor lenge er det til du forsvinner igjen?

Neste uke. Men så misfornøyd som hun var nå, hadde han ikke tenkt å si noe.

– Ikke vær redd, jeg har en jeg stoler på som jeg har lært opp. Han kommer i morgen.

– Hvem er det?

– Jeg traff Dae Tan for noen måneder siden. Hjalp ham ut av en knipe.

– Hva slags knipe? Hun var åpenbart skeptisk.

– Han ble arrestert for noe han ikke hadde gjort.

– Du er sikker på at han var uskyldig?

– Ett hundre prosent.

Harper rynket pannen. – Hvor har han jobbet? Er han i stand til å takle presset på en restaurant som Batouri?

– Det kommer til å gå fint. Guttungen har talent.

– Guttungen? Hun ble irritert. – Hvor gammel er han?

– Tjuefem. Tjueseks.

– Du kan ikke mene alvor. Harper kom mot ham. – Du har takket nei til kokker med tjuefem års erfaring, og nå sier du at du vil ansette en fyr med et par år på baken?

– Måneder, rettet Ashton. – Han hadde bare helt grunnleggende ferdigheter da jeg traff ham.

Harper lukket øynene og trakk pusten dypt. Da hun åpnet dem igjen, så hun ikke noe roligere ut. – Du er gal hvis du tror at jeg sier ja til dette.

– Du har egentlig ikke noe valg.

– Vent og se. Harper la armene i kors. – Du glemmer at vi har en kontrakt. Stemmen tydet på at han hadde strukket velviljen hennes så langt som overhodet mulig.

– Det er mye som står på spill for meg også med dette restaurantprosjektet, minnet han henne om.

– Du oppfører deg ikke sånn.

Problemet var at han hadde mye som sto på spill i forhold til alle jernene han hadde i ilden. Han var fast bestemt på å markere seg her i verden, men da måtte han slå på stortrommen. Ville det vært lurere om han unnlot å stikke hodet frem? Sikkert. Han kunne ha safet og holdt seg til den samme tv-serien som hadde vært en suksess de siste åtte årene, men Ashton likte adrenalinrushet som fulgte med å erobre nye territorier. Han likte å se hva som lå bortenfor horisonten.

– Gå og overbevis Cole om å ta jobben, fortsatte Harper. – Jeg har booket et bord til dere inne på den prisvinnende restauranten på nabohotellet, Fontaine Chic, klokken sju. Da får du smakt på maten fra konkurrenten i samme slengen.

– Og hva med kvelden vår?

Hun smilte kjølig. – Når Cole tar jobben, skal jeg sette av to timer til deg.

– Hvis du sier tre, har vi en avtale.

Harper ruslet gjennom hotellet sitt mens hun lurte på hva i all verden moren hadde gjort som gjorde henne sårbar for utpressing. Vanligvis fant hun en egen ro mens hun så seg rundt på alt hun hadde oppnådd, men i dag var det ingen glede å spore. Hun tittet på klokken. Hun hadde to timer å slå i hjel og ingen møter eller kriser som ventet. Hun kunne løpe litt på tredemøllen. Eller hun kunne gå og snakke med Scarlett.

Det var fem år siden bestefaren hadde fortalt henne at hun hadde to halvsøstre. Hun hadde vært elleve da hun oppdaget at faren var kronisk utro, men frem til da hadde hun ikke ant at de utenomekteskapelige affærene hans hadde ødelagt livene til noen andre enn henne og moren.

En rask tur over gangbroen som gikk mellom hotellene til de tre Fontaine-søstrene brakte henne til Fontaine Richesse, hotellet til Scarlett. Hun fant søsteren inne på kasinoet. Hun var lett å få øye på. Scarlett oste av sexappell i det smaragdgrønne kostymet fra tjuetallet med tilhørende kort parykk.

Resten av de ansatte var kledd som filmstjerner fra førti- og femtitallet. Harper hadde vært av den oppfatning at en kveld dedikert til Hollywoods gullalder var galskap, men hun hadde undervurdert søsteren. Kasinoet var smekkfullt.

– Harper, for en overraskelse.

– Du ser fantastisk ut, sa Harper, og beundret kjolen og de matchende grønne satengpumpsene.

Scarlett poserte villig. – Denne gangen har Laurie overgått seg selv. Scarlett hadde vært venninne med kostymedesigneren fra Hollywood i årevis og bestilte alle kostymene hun brukte på kasinoet fra henne.

– Det må jeg si meg enig i.

Den første tiden etter at Harper traff Scarlett, hadde hun ikke hatt særlig tiltro til den tidligere barnestjernen. Hun kunne ikke skjønne hva bestefaren hadde tenkt på som hadde utropt en konkurranse mellom de tre barnebarna. Hva visste vel en med Scarletts bakgrunn om det å drive et hotell i milliardklassen? For ikke å snakke om et internasjonalt selskap på størrelse med Fontaine Hotels? Men nå, fem år senere, var Harper en stor fan av den kreative og genuine stilen til Scarlett. Hun visste hvem hun var og kunne kunsten å utnytte sine sterke sider.

– Har du tid til en drink? spurte Harper, og kunne se at Scarlett ble overrasket.

Harper var familiens arbeidsnarkoman. Hun satte seg sjelden på kveldstid mens kasinoet var som mest travelt, og hun tok seg i alle fall ikke tid til å spise eller drikke.

– Jeg har alltid tid til deg. De fant seg et rolig bord i lobbybaren. Scarlett bestilte to glass Cabernet og småpratet til vinen ble servert. – Hva er i veien? spurte hun så fort Harper hadde tatt en slurk av vinen.

– Hva får deg til å tro …? Hun kunne se at Scarlett ikke lot seg lure. – Jeg vil ikke at du skal tro at jeg bare er her fordi jeg trenger hjelp.

– Det er det samme hvorfor du er her. Scarlett smilte. – Og jeg er glad for at Violet er utenbys med JT, ellers vet jeg at du ville ha gått til henne først.

– Da er du urettferdig. Men det var sannsynligvis sant. Samme hvor glad Harper var i halvsøsteren sin, var det ikke alltid at hun klarte å slappe av sammen med henne.

De var så forskjellige. Scarlett var slående vakker og fullstendig fryktløs. Hun hadde til og med klart å temme Logan Wolfe og forvandle den gretne sikkerhetseksperten til en medgjørlig kosebamse.

– Greit. Det er noe i veien. Men hvis Violet hadde vært i byen, ville jeg ha snakket med dere begge to.

– Da må det være alvorlig. Scarlett smilte rampete. – Trenger du råd angående Ashton Croft? Jeg har hørt at han er tilbake i byen.

– Det er ikke noe sånt.

– Jeg foreslår at du ligger med ham.

– Hva? Harper kjente at hun ble rød i kinnene. – Jeg har ikke tenkt å ligge med ham. Vi har et strengt forretningsmessig forhold.

– Det bør du revurdere. Jeg vet at du er interessert, og han ser ut som om han vil være litt av en opplevelse i sengen.

Harper trengte å bytte tema. – Mor blir presset for penger.

Scarlett ble helt blek. – Hva? Hvorfor?

– Jeg vet ikke. Hun ville ikke si noe.

– Vet hun hvem som står bak?

Harper ristet på hodet. – Det er helt vilt. Mor. Den perfekte Penelope Fontaine. Jeg kan ikke forestille meg at hun har gjort noe galt, og i alle fall ikke noe som er så skandaløst at det innbyr til utpressing.

– Hvordan har du fått vite om det?

– Hun har spurt meg om penger.

– Hvor mye?

– Tre hundre og femti tusen.

Scarlett gispet. – Det er mye.

– Hun må ha gjort noe helt forferdelig.

– Og jeg antar at hun ikke vil kontakte politiet?

– Nei, sa Harper. – Pengeutpresseren har sagt at da kommer han til å offentliggjøre hemmeligheten hennes.

– Trenger du hjelp med pengene?

Tilbudet kom så raskt at Harper tvilte på om søsteren skjønte hvilken gedigen gest det var. – Tusen takk, men det er ikke derfor jeg er her.

– Hva er det da?

– Jeg tenkte at en prat med deg ville roe meg litt før jeg skal spise middag med mor.

– Er hun her?

– Hun dukket plutselig opp i ettermiddag.

Harper hadde aldri sagt noe om forholdet til moren, men begge søstrene visste at Penelope hadde forlatt datteren og flyttet til Florida. Det var ikke så vanskelig å skjønne at forholdet ikke var så bra, men hvis det var noen som skjønte seg på kompliserte familierelasjoner, var det Scarlett.

– Hva om jeg snakker med Logan? foreslo Scarlett. – Kanskje det er noe han eller Lucas kan gjøre.

– Jeg vet ikke om det er for sent.

– Tuller du? Logan og broren er sikkerhetseksperter. De klarer sikkert å finne ut hvem som står bak. Og hvis de ikke får gjort noe på forhånd, er jeg sikker på at de kan spore pengene etter at de blir betalt.

Plutselig følte Harper seg mye bedre. Hun ga Scarlett en klem. – Jeg vet ikke hva jeg skulle ha gjort uten deg og Violet.

– Det er jeg glad for å høre, for jeg har ikke alltid vært like sikker på om du har likt å ha oss her.

Harper kjente en klump i magen. – Jeg er lei for det hvis jeg har fått deg til å føle på den måten. Det var ikke så lett å se på dere som søstrene mine i starten. Jeg hadde vært alene hele livet, og jeg ble ikke akkurat overøst med kjærlighet fra foreldrene mine. Jeg visste egentlig ikke hva det innebar å ha familie.

– Jeg håper det har forandret seg.

– Det har det. Du og Violet er de viktigste personene i livet mitt sammen med bestefar. Hun så at Scarlett fikk tårer i øynene og skulle ønske at hun hadde sagt noe tidligere. – Jeg er lei for det hvis det har virket annerledes. Jeg har vært så opptatt med å bygge Fontaine Ciel og komme i gang med driften at jeg ikke har vært en særlig god søster.

Scarlett veivet avvergende med den ene hånden mens hun tørket tårene. – Du trengte ikke å si noe, sa hun. – Vi visste hva du følte.

Harper bestemte seg for å bli mer åpen overfor søstrene. Det kom ikke til å bli lett, men hun var villig til å forandre seg.

– La meg ringe Logan og høre hva han foreslår.

– Jeg er sikker på at han vil at du skal holde deg unna.

– Og når har det stanset meg?

Scarlett hadde skapt mange bekymringer for forloveden etter at hun arvet et helt arkiv med informasjon fra stefaren til Violet, Tiberius Stone. Kasinoeieren hadde blitt drept av en lokal politiker som hadde gjort underslag. Men mens han levde, hadde han samlet et helt lager fullt med informasjon om folks hemmeligheter, inkludert svogeren hans, som viste seg å leve under falsk identitet. Violet hadde dratt til Miami for å bidra til at han fikk straffen sin slik at mannen hennes kunne få kontrollen over familiebedriften.

– Jeg kom rett til svareren, sa Scarlett før hun la igjen en kort beskjed. – Han ringer sikkert tilbake med det samme. Vil du vente?

Harper skulle til å si ja, men så husket hun at hun fortsatt hadde bagen til Ashton. – Kan ikke. Jeg må treffe en fyr angående en bag.

Scarlett så spørrende på henne før hun nikket. – Jeg ringer deg med det samme jeg hører fra Logan. Tror du at du klarer å oppholde moren din så lenge?

– Jeg kan prøve.

Harper gikk tilbake til kontoret sitt, der bagen til Ashton fortsatt sto og ventet. Hun tok den med seg og sendte ham en rask tekstmelding om at hun var på vei innom Batouri med den. Da hun kom inn på restauranten, satt han og ventet.

*

Idet døren inn til restauranten gikk opp, satt Ashton og nippet til et glass ti år gammel whisky. Det var hans tredje glass for kvelden. Hvis han fortsatte i dette tempoet, kom ikke middagen med Cole til å gå slik Harper ønsket.

Han smilte til henne og visste at hun merket det, hun også. Denne uimotståelige kraften som dro dem mot hverandre. Hvordan hadde han klart å overse den? Men hun var god til å skjule det, og han hadde ikke akkurat gitt henne sjansen til å føle noe annet enn irritasjon hver gang han var i nærheten. Han ønsket å trenge forbi den profesjonelle fasaden hennes og inn til fyrverkeriet på innsiden. Han ønsket å oppleve de sitrende sekundene med fare før eksplosjonen tok pusten fra ham.

– Hva gjør du her? spurte han.

– Jeg leverer tilbake reisebagen din.

Han hadde vært så opptatt av henne at han ikke hadde lagt merke til bagen.

Fokuser.

– Jeg har ikke fått på plass avtalen med Cole ennå, minnet han henne om. – Er du sikker på at du ikke vil holde den som gissel en stund til? Kanskje hun kunne ta den med seg til suiten sin? – Jeg kan hente den senere.

Hun satte bagen ved siden av bordet hans. – Jeg har mistet sansen for utpressing. Blikket hennes gikk fra glasset til munnen hans.

– Noe du har lyst til å snakke om?

– Nei.

– Sikker?

Hun strakte frem hånden og tok glasset. Han var sikker på at hun skulle kjefte på ham for at han drakk av lagerbeholdningen, men i stedet luktet hun på innholdet før hun tømte glasset.

– Bestefar elsker whisky. Hun satte fra seg glasset igjen og snudde seg for å gå.

– Jeg er god til å lytte.

Harper nølte før hun snudde seg mot ham igjen. – Moren min kom på uventet besøk.

Ashton slappet av og skjønte at han hadde holdt pusten. – Jeg la merke til at stemningen mellom dere ikke var særlig munter.

– Har du et godt forhold til foreldrene dine?

Han ristet på hodet. – Jeg flyttet hjemmefra da jeg var femten og har aldri sett meg tilbake.

– Jeg har lest alt som noensinne har vært skrevet om deg, og jeg er temmelig sikker på at det ikke ble nevnt.

Han visste bedre enn å bli smigret. – Det kan vi snakke om siden. Nå prater vi om deg.

Hun holdt blikket hans i flere sekunder. – Mor flyttet til Florida da jeg var elleve og lot meg bli igjen i New York sammen med en far som nesten aldri var hjemme. Jeg hatet henne for at hun ikke var der, men etter hvert innså jeg at det å slippe all kritikken ga meg friheten jeg trengte til å prøve og feile uten å være redd for at hun skulle dømme meg.

– Jeg tror ikke det er mange som ville vært like upåvirket av å bli forlatt av moren sin som det du er.

Harper smilte tørt. – Du må ikke tro at jeg er upåvirket. Jeg er bare realistisk. Mor forlot meg ikke. Hun rømte fra en situasjon hun ikke likte. Penelope er ikke typen til å kjempe for noe hvis hun kan stikke av og shoppe i stedet. Harper trakk på skuldrene, men hun lød alt annet enn nonsjalant. – Greit, så plager det meg kanskje litt mer enn jeg gir inntrykk av.

– Det er hyggelig å høre deg innrømme det.

– Hvorfor?

– Fordi jeg liker deg, og jeg har ikke klart å skjønne hvorfor.

– Liker du meg? Latteren hennes var ikke den reaksjonen han hadde ventet seg.

– Veldig, innrømmet han. Det deilige smilet forvandlet henne til en slående vakker og energisk kvinne.

– Etter at jeg har hengt på deg som en klegg de siste ni månedene? Hun ristet på hodet. – Jeg tror du prøver å sjarmere meg. Hvis dette er et forsøk på å få meg til å glemme Cole, kan du spare deg.

– Så skeptisk, ertet han. – Det er overhodet ikke planen. Jeg begynner å skjønne hvorfor du liker Cole så godt. Og når det gjelder oppførselen din de siste månedene, skjønner jeg den også. Hotellet er viktig for deg. Og hvordan Batouri klarer seg sier mye om hotellet. Selvfølgelig gjør du det som må til for at restauranten skal bli en suksess.

– Svært så imøtekommende du er, da.

Han hadde lyst til å komme med en flørtende kommentar, men lot det være.

– Kommer moren din ofte på besøk?

– Aldri. Hun hater Las Vegas.

– Da må det være noe viktig som har fått henne til å ta turen.

– Hun trenger hjelp av meg. Det har vel aldri skjedd før. Hun er av den oppfatning at menn skal ordne opp i problemer mens kvinner skal fokusere på å ta seg best mulig ut.

– Det høres veldig gammeldags ut.

– Hun misliker valgene mine og mener at jeg burde ha giftet meg med en velstående forretningsmann og nøyd meg med å stråle på veldedighetsball.

– Det ville ha vært å kaste bort både intelligensen og pågangsmotet ditt.

– Det er ikke lett å være en skuffelse.

– Enig. Det var noe de hadde til felles. – Det ødelegger gleden ved det man har oppnådd, ikke sant?

Det overrasket henne at han hadde slik innsikt. Hun stirret på ham med fornyet interesse. – Det stemmer.

Han løftet whiskyflasken. – Vil du ha et glass til? Han ville så gjerne se henne hive innpå enda en drink … og slikke seg rundt munnen etterpå. Det hele hadde vært så dekadent og så lite typisk henne.

– Jeg bør komme meg tilbake til arbeidet.

– Da sees vi i morgen kveld.

– Send meg en tekstmelding når Cole har sagt ja til jobben. Hun skulle til å gå, men så stanset hun opp. – Takk for at du hørte på meg.

Han mistenkte at det ikke var lett for henne å takke. – Når som helst. Du vet hvor du finner meg.

Hun ristet oppgitt på hodet og gikk mot utgangen.

Ashton hadde hele tiden trodd at hun var så arrogant fordi hun var rik og velstående. Fordi livet var så enkelt for henne. Han hadde trukket forhastede konklusjoner slik kritikerne ofte gjorde om ham. Men til hans forsvar hadde hun alltid virket urokkelig selvsikker.

Han skjønte nå at det var noen huller i rustningen hennes.

Og de hadde langt mer til felles enn han hadde vært klar over.

*

Harper skjøv salaten rundt på tallerkenen. Røyklukten ødela appetitten.

Moren hadde nektet å snakke om utpressingen mens de spiste, og Harper ble mer og mer utålmodig. Hun la fra seg gaffelen så den smalt mot porselenet, og moren skvatt til.

– Vi må snakke om grunnen til at du er her.

– Jeg har ikke lyst.

– Hvis du vil at jeg skal gi deg flere hundre tusen dollar, må du fortelle meg hvorfor.

– Det kan jeg ikke.

– Har du drept noen?

– Ikke vær idiotisk.

– Det var enda godt, mumlet Harper. Hun reiste seg og gikk over gulvet. – Har du stjålet noe?

– Jeg er ingen tyv. Penelope sneipet sigaretten og strakte seg for å ta en ny, men Harper var raskere.

– Ikke mer røyking.

Moren skulte på henne. – Du prøver å presse meg til å si noe du ikke er klar for å høre.

Hvorfor ikke? lurte Harper på i sitt stille sinn. – Jeg prøver bare å finne ut hva som kan være verdt tre hundre og femti tusen dollar.

– Faktisk er det en million.

– En mill …? Harper krøllet sammen sigarettpakken i neven.

Penelope så sur ut. – Det er en liten pris å betale med tanke på konsekvensene.

– Hvilke konsekvenser?

– Liv og død.

Nå hadde hun gått for langt. – Dette er alvor, mor. Du må snakke med bestefar.

– Jeg kan ikke. Han kommer til å forlange å få vite hvorfor jeg blir presset for penger, og det kan jeg ikke fortelle ham.

– Du må gi meg et hint. Hvis ikke, ringer jeg ham.

Penelope kastet et såret blikk bort på datteren. – Det er snakk om noen fotografier som vil være veldig ødeleggende hvis de publiseres.

– Så ille kan det vel ikke være?

– De kan ødelegge oss.

Oss?

Et kort øyeblikk var Harper usikker på hvem moren siktet til.

– Hvem mener du? spurte hun lavt.

– Deg og meg, selvfølgelig.

Harper satte seg på knærne ved siden av Penelope og tok hendene hennes i sine.

– Hvis dette involverer meg, må du fortelle meg hva det er som foregår.

– Jeg var utro, hvisket Penelope, og unngikk å møte blikket til Harper. Hun var ikke bare brydd. Hun var redd. – Hvis det kommer ut … Hun fullførte ikke, men ristet bare på hodet.

Var det noe mer enn morens rykte som sto på spill? – Med hvem?

– En jeg traff på en fotoutstilling i London. En naturfotograf. Bildene hans var helt utrolige.

– Var du utro med en fotograf? Harper visste ikke hva hun skulle tro.

– Han var spennende og kjekk, og jeg ble aldri lei av å høre historiene hans om Afrika. Han hadde bodd i bushen i ti måneder bare for å få et spesielt bilde av en løveflokk.

Harper kunne ikke annet enn å trekke paralleller til sin egen interesse for Ashton, men hun likte ikke tanken på at hun hadde mer til felles med moren enn hun var klar over.

– Når skjedde det?

– Faren din var en del utenlands.

– Før dere flyttet fra hverandre? Var det derfor moren hadde dratt til Florida? Hadde hun blitt bortvist fordi hun hadde vært utro? Det virket svært urimelig med tanke på farens mange sidesprang. – Visste far det?

– Ikke til å begynne med. Jeg var veldig diskré. Men til slutt oppdaget han det.

– Hvorfor fortsatte dere å være gift når dere så åpenbart ikke ville?

– Hva får deg til å tro at vi ønsket å skilles? Faren din giftet seg med meg for å sikre at Henry fikk kjøpe hotellet til familien min. Det var aldri på grunn av kjærlighet. Jeg fikk økonomisk trygghet i bytte mot å overse alle forholdene hans. Penelope nippet til vinen. – Og når det gjelder det vesle sidespranget mitt … jeg var utenlands, og jeg visste at jeg aldri ville se ham igjen.

– Hvor lenge varte det?

Penelope rynket pannen. – Det har vel ingenting å si?

Skjønte hun ikke hvor fascinerende dette var for Harper? Hele livet hadde hun sett for seg moren som et offer for Ross Fontaines utsvevende livsstil. Som en kvinne som satte stolthet og ære foran alt og led seg gjennom et ekteskap med en mann som bare påførte henne lidelse.

– Det er bare vanskelig å forestille seg deg … Harper visste ikke hvordan hun skulle ordlegge seg.

– Involvert i en snuskete affære? Moren formelig spyttet ordene ut.

– Jeg hadde tenkt å si lykkelig.

Penelope veivet avvergende med den ene hånden. – Lykke er overvurdert.

Stemte det? Harper tenkte på sitt eget liv. Var hun lykkelig? Fornøyd, kanskje. Med mindre hun sammenlignet seg med Violet eller Scarlett. Da fremsto hun miserabel. Å være forelsket hadde virkelig gitt søstrene en egen glød.

Men det handlet ikke bare om å være forelsket, for det var ikke alltid kjærligheten varte i et forhold. Det var det at de hadde funnet sin andre halvdel, noe Harper ikke kunne se for seg ville skje for hennes del. Det perfekte livet for henne involverte et stort sjefskontor inne på hovedkvarteret til Fontaine Hotels i New York med økt omsetning og en førstesideartikkel i Forbes. Hun tenkte ikke på privatlivet sitt, og hun kunne ikke se for seg å ha overskudd nok til å navigere seg gjennom noe så uforutsigbart som et seriøst forhold.

Igjen tenkte hun på Ashton Croft og hvordan hele kroppen hennes våknet til liv hver gang han var i nærheten. Samme hvor plagsom han var som forretningspartner, var hun skikkelig tiltrukket av ham. Hvis hun ikke hadde hatt så mye annet å tenke på, ville hun ikke hatt noe imot en runde på lakenet med den kjekke kokken.

– Jeg kan ikke se at det er noe ved denne situasjonen som burde få deg til å trekke på smilebåndet, kom det krast fra moren.

– Du har rett. Selvfølgelig ikke.

– Hvor raskt kan jeg få pengene?

– Tidlig i morgen. Hva er planen? Skal vi legge pengene i en koffert og overlevere dem på bussterminalen?

– Ikke vær latterlig, sa moren. – Pengene skal overføres elektronisk. Jeg har fått kontonummeret.

– Det er tryggere. Og sannsynligvis hadde forloveden til Scarlett et helt team med eksperter som kunne spore opp pengene. – Hvis du gir meg kontonummeret, skal jeg ta meg av det.

